तिलक और दाढ़ी बनी वजह; वेल्लोर क्रांति की पूरी कहानी
Aaj Ka Itihas - Vellore Mutiny 1806 - Indian Soldiers freedom struggle, Causes And Impacts. What Is The Significance Of Today? What Famous Thing Happened On This Day In history. साल 1799 की बात है। मैसूर के राजा टीपू सुल्तान की मौत के बाद वेल्लोर के किले पर अंग्रेजों ने कब्जा कर लिया।
ये किस्सा 1857 की क्रांति से भी 5 दशक पुराना है। मैसूर के राजा टीपू सुल्तान की मौत के बाद वेल्लोर के किले पर अंग्रेजों ने कब्जा कर लिया। इसके बाद इस किले के एक छोटे से हिस्से में टीपू सुल्तान के परिवार को रहने की जगह दी गई। 9 जुलाई 1806 को इसी किले में टीपू सुल्तान की बेटी की शादी हुई।
इस शादी समारोह के खत्म होते ही आधी रात के बाद हथियारबंद भारतीय सैनिकों ने अपने ही अंग्रेज अधिकारियों के खिलाफ बगावत कर दी। दोनों तरफ से रातभर गोलीबारी हुई। आखिरकार 10 जुलाई को वेल्लोर के किले पर भारतीय सैनिकों का कब्जा हो गया।
इस घटना को आज 216 साल हो चुके हैं। अंग्रेजों के खिलाफ भारतीयों की इस पहली बगावत को वेल्लोर क्रांति के नाम से जाना जाता है। आज इसी विद्रोह की पूरी कहानी जानेंगे...
टीपू सुल्तान की मौत के 5 साल बाद तक सब कुछ शांत रहा। 1805 में अंग्रेज अधिकारी सर जॉन क्रैडॉक मद्रास सेना के नए कमांडर-इन-चीफ बने। उन्होंने इस पद की जिम्मेदारी संभालने के कुछ दिनों बाद ही सैनिकों से जुड़े कई कानूनों में बदलाव किए। 13 मार्च 1806 को सर जॉन क्रैडॉक ने सैनिकों के लिए नया ड्रेस कोड जारी किया। इस कोड के जरिए तीन खास नियम बनाए गए थे…
1. हिन्दू सैनिकों को तिलक लगाने से मना कर दिया गया था।
2. मुस्लिम सैनिकों को दाढ़ी काटने का हुक्म दिया गया था।
3. सैनिकों को एक कलगी लगी हैट भी पहनने का आदेश मिला था।
इतिहासकार के.ए. मणिकुमार अपनी किताब ‘महान विद्रोह का पूर्वाभास: वेल्लोर विद्रोह 1806’ में लिखते हैं, ‘यही वो नियम था, जिससे अंग्रेजी सेना में शामिल ज्यादातर भारतीय सिपाही नाराज हो गए। अंग्रेजों के वफादार इन सैनिकों की नाराजगी इतनी ज्यादा बढ़ गई कि इन्होंने पहली बार अपने अधिकारियों के खिलाफ ही हथियार उठा लिए।’
मणिकुमार बताते हैं कि भारतीय हिन्दू सैनिक तिलक लगाना नहीं छोड़ना चाहते थे और मुस्लिम सैनिक दाढ़ी नहीं कटवाना चाहते थे। वहीं नए ड्रेस कोड के तहत जो कलगी लगी हैट पहनने के लिए कहा गया था, वो जानवरों के खाल से बनी थी। भारतीय मुस्लिम सुअरों की खाल और हिंदू गाय की खाल से बने इन हैट को नहीं पहनना चाहते थे।
इन्हीं वजहों से सैनिकों ने अंग्रेजों के इस हुक्म का विरोध किया, लेकिन अंग्रेजों ने विरोध करने वाले सैनिकों पर कोड़े बरसाए और उन्हें सेना से बर्खास्त कर दिया।
सैनिकों ने खुद पर हो रहे जुल्म के खिलाफ शुरू किया विद्रोह
अंग्रेज अधिकारियों के ड्रेस कोड के खिलाफ पहली बार विद्रोह मई 1806 में हुआ। उस वक्त वेल्लोर में तैनात चौथी रेजिमेंट की दूसरी बटालियन के जवानों ने जानवरों की खाल से बनी नई पगड़ी पहनने से इनकार कर दिया।
इसके बाद 6 मई की शाम को सैनिकों की परेड कराई गई। इस दौरान कुछ सैनिकों ने अधिकारियों के आदेश को मानने से इनकार कर दिया। कमांडर इन चीफ ने इन सभी को गिरफ्तार कर मद्रास में ट्रायल चलाने का आदेश दिया।
कोर्ट मार्शल कर 10 मुस्लिमों और 11 हिंदुओं के खिलाफ मुकदमा चलाया गया। सरकारी अधिकारियों से माफी नहीं मांगने वाले दो सैनिकों शेख अब्दुल रयमन और अनंतरामन को 900 कोड़े मारने की सजा सुनाई गई। साथ ही इन दोनों को नौकरी से निकाल दिया गया। वहीं माफी मांगने वाले 19 सैनिकों को 500 कोड़े मारने के बाद माफ कर दिया गया।
ऐसा करके अंग्रेज अधिकारियों ने राहत की सांस ली। उन्हें लगा कि उन्होंने बड़ा खतरा टाल दिया है, लेकिन ये उनका भ्रम था।
2 महीने बाद ही वेल्लोर किले में अचानक से गरजने लगी तोपें
करीब 2 महीने बाद 9 जुलाई को वेल्लोर किले के अंदर टीपू महल में टीपू सुल्तान की बेटी की शादी हो रही थी। इस शादी समारोह के दौरान शराब के नशे में एक सिपाही ने अंग्रेजों के खिलाफ विद्रोह के पूरे प्लान की जानकारी सार्वजनिक कर दी।
अंग्रेज अधिकारियों तक ये बात पहुंचती और वो कार्रवाई करते, इससे पहले ही भारतीय सैनिकों ने विद्रोह करने का फैसला लिया। शादी समारोह खत्म होते ही सैनिकों ने गोलीबारी शुरू कर दी। वेल्लोर किले में तोपें गरजने लगीं।
भारतीय सैनिकों के गुस्से के सबसे पहले शिकार बने अंग्रेज अधिकारी कर्नल फैनकोर्ट। किले में उनके आवास के बाहर तैनात गार्ड को गोली मार दी गई। इसके बाद जैसे ही गाउन पहने कर्नल फैनकोर्ट घर से बाहर आए, उन्हें भी गोली मार दी गई। 23वीं रेजिमेंट के कमांडिंग ऑफिसर लेफ्टिनेंट केरास, 69वीं रेजीमेंट के सार्जेंट जॉन एली को भी विद्रोही सैनिकों ने मौत के घाट उतार दिया।
गोलीबारी की आवाज सुनकर 16वीं नेटिव इन्फैंट्री के मेजर आर्मस्ट्रांग कुछ सैनिकों के साथ अपनी बग्घी में सवार होकर घटना की जानकारी लेने के लिए निकले। उन्होंने तेज आवाज में गुर्राते हुए विद्रोही सैनिकों से पूछा कि- इस गोलीबारी का क्या मतलब है? किले के ऊपर खड़े एक सैनिक ने गोला दागकर इसका जवाब दिया, जहां आर्मस्ट्रांग की तुरंत मौत हो गई।
इसके बाद बड़ी संख्या में देशी सैनिकों ने अधिकारियों के बैरकों को घेर लिया। वेल्लोर किले के अंदर जहां भी अंग्रेज दिख रहे थे, भारतीय सैनिक उन्हें बेरहमी से मौत के घाट उतार रहे थे। रातों रात 15 अंग्रेज अधिकारी और 119 अंग्रेज सैनिक मारे गए। 10 जुलाई की सुबह भारतीय सैनिकों ने वेल्लोर के किले पर मैसूर सुल्तान का ध्वज फहरा दिया।
अंग्रेजों की मौत का बदला लेने के लिए दोबारा किले पर हुआ हमला
जैसे ही इस घटना की सूचना वेल्लोर किले से 25 किलोमीटर दूर अर्कोट पहुंची अंग्रेज अधिकारियों के कान खड़े हो गए। विद्रोह दबाने के लिए कर्नल गिलेस्पी अगले दिन सुबह 9 बजे 19वीं और 7वीं मद्रास कैवलरी के एक स्क्वाड्रन के साथ वेल्लोर पहुंच गए।
अर्कोट से आई सेना ने किले पर हमला कर दिया। हमला इतना जबरदस्त था कि विद्रोह कर रहे भारतीय सैनिक वहां से भागने लगे। भाग रहे कुछ सैनिकों को बंदी बना लिया गया। वहीं सैकड़ों सैनिकों को मौत के घाट उतार दिया गया। अंग्रेजों के इस हमले में मारे गए भारतीयों की संख्या को लेकर इतिहासकारों की अलग-अलग राय हैं।
डब्लू.जे. विल्सन के मुताबिक हमले के समय किले में 1,700 भारतीय सैनिकों की तैनाती थी, जिसमें से 879 की मौत हो गई थी। वहीं जनरल हरकोर्ट के मुताबिक वेल्लोर की जेल में 466 सैनिकों को कैद करके रखा गया था। इसके अलावा इस विद्रोह से जुड़े आरोपों में 787 सैनिकों को देश के अलग-अलग जेलों में कैद करके रखा गया था।
फिर बगावत न हो इसलिए चेतावनी देकर 516 विद्रोही सैनिकों को छोड़ा
विद्रोह खत्म होते ही सैनिकों के खिलाफ कर्नल गिलेस्पी ने कोर्ट ऑफ इंक्वायरी के आदेश दिए। बाद में 12 जुलाई 1806 को ईस्ट इंडिया कंपनी ने एक स्पेशल कमेटी को इस मामले में जांच के आदेश जारी किए। मेजर जनरल पैटर को इस कमेटी का अध्यक्ष बनाया गया।
कई अधिकारियों ने ये महसूस किया कि भारतीय और ब्रिटिश सैनिकों की दोस्ती के बिना कंपनी की सुरक्षा संभव नहीं है। इसी वजह से चेतावनी देकर 516 विद्रोही सैनिकों को छोड़ दिया गया। इन सभी सैनिकों को वापस नौकरी पर भी रखा गया था। जांच कमेटी की रिपोर्ट और गवाही के आधार पर विद्रोह में शामिल 6 भारतीयों को कोर्ट मार्शल में मौत की सजा सुनाई गई। 3 लोगों को आजीवन कारावास और एक को 10 साल कैद की सजा सुनाई गई।
कमेटी ने विद्रोह को दबाने वाले सैनिकों और अधिकारियों की सराहना की। उन्हें बड़े तोहफे देकर सम्मानित किया। 69वीं रेजिमेंट के सार्जेंट ब्रैडी का अंग्रेज सरकार ने प्रमोशन कर दिया। वहीं ईस्ट इंडिया कंपनी ने कर्नल गिलेस्पी को विद्रोही सैनिकों से निपटने के लिए करीब 24,500 रुपए और सार्जेंट ब्रैडी को करीब 2,800 रुपए का तोहफा दिया। 7वीं रेजिमेंट के 107 सैनिको का वेतन बढ़ा दिया गया।
आखिर साल 1806 में क्यों सैन्य विद्रोह हुआ था?
सैन्य इतिहासकार जॉन विलियम और इतिहासकार एस.एस. फर्नेल ने इस सवाल का जवाब दिया है। इन इतिहासकारों के मुताबिक इस विद्रोह को शुरू होने की मुख्य वजह भले ही सैनिकों का नया ड्रेस कोड रहा हो, लेकिन ये अंग्रेज सरकार के कई दूसरे फैसलों का नतीजा था। इनमें से कुछ इस तरह से थे…
- भारतीय और अंग्रेजी सैनिकों के बीच लंबे समय से भाषाई और नस्लीय भेदभाव था। सैनिकों के ड्रेस कोड को लेकर बने नए नियम के बाद जैसे ही विद्रोह भड़का भेदभाव से पीड़ित भारतीय सैनिक इसमें शामिल हो गए।
- फ्रांसीसी सेना के अधिकारियों ने भारतीय सैनिकों को ब्रिटिश सेना के खिलाफ भड़काया। इसके बाद ही भारतीय सैनिकों ने इतनी हिम्मत जुटाई।
- टीपू के भतीजे फतेह अली ने मराठों से संपर्क कर इस हमले की तैयारी की थी।
- कुछ सैन्य अधिकारियों ने ईसाई मिशनरियों को भी इस विद्रोह के लिए जिम्मेदार ठहराया था।
- अंग्रेजों ने नई रेवेन्यू पॉलिसी बनाई। भारतीय किसान सूखे और गरीबी से परेशान हो गए थे। सेना में काम करने वाले इन किसान परिवार के लोगों के अंदर सरकार के खिलाफ गुस्सा था।
भास्कर एक्सप्लेनर की ये खबरें भी पढ़ें...
1. क्या है अल-नीनो जो मानसून पर बनेगा संकट:कई राज्यों में सूखे की आशंका; हिंद महासागर की ठंडी हवाओं से मिलेगी राहत
मानसून आते ही दो शब्द अक्सर चर्चा में आ जाते हैं- ला-नीनो और अल-नीनो। स्पेनिश भाषा के ये शब्द इस बार भी सुनाई दे रहे हैं। 8 जून को केरल में मानसून की पहली बारिश हुई और उसी दिन अमेरिकी एजेंसी NOAA यानी नेशनल ओशनिक एंड एटमॉस्फेरिक एडमिनिस्ट्रेशन ने बताया कि प्रशांत महासागर में अल-नीनो आ गया। भारत में इसे बुरी खबर मानकर चर्चा शुरू हो गई।
ऐसे में आज भास्कर एक्सप्लेनर में जानते हैं कि ये अल-नीनो है क्या, इसमें ला-नीनो से अलग क्या है और भारत के लिए ये बुरी खबर क्यों है? पूरी खबर यहां पढ़ें
2. मानसून के बूते भारत सदियों तक नंबर वन इकोनॉमी रहा:इसी वजह से हम गुलाम बने, आखिर इतना ताकतवर मानसून बना कैसे
मानसून ने भारत को अंग्रेजों का गुलाम बनाया। अमेरिका और चीन छोड़िए, मानसून के बूते भारत सदियों तक दुनिया की नंबर वन इकोनॉमी रहा। मानसून ही सरकार का बहीखाता चलाता है। चौंकिए मत, ये सच है। मानसून ताकतवर है ही, पर कैसे…? आज मंडे मेगा स्टोरी में सिलसिलेवार ढंग से जानते हैं इस सवाल का जवाब… पूरी खबर यहां पढ़ें